text: 梁元柱，字仲玉，號森琅，廣東廣州府順德縣倫教人。明朝政治人物。生平.元柱貌殊端秀，聰穎絕倫，稍長有大志，外恂謹而中持剛介，嘗觀競渡溺，族父援就己舍，勖之學。元柱感奮力讀，無寒暑間。萬曆四十六年十月，清兵分三道入大安口進龍井馬蘭，軍官周鎮戰沒，張安、王純臣遁，張萬春降，遂圍薊州，破遵化，京師戒嚴。既而大兵將越薊州，拒於袁崇煥，遂破玉田、順義諸縣，向德勝門攻南城。時元柱行抵河間，同召諸臣聞警皆遲疑不敢進，元柱慨然曰：主憂臣辱，此時恨不飛入都門，稽首殿階，以笏書策上前，為國家三百年養士報耳，洩洩留此，意且奚為？聞者鹹愧服，悉隨之行，無逗留者。至京，補福建道御史，監順天鄉試，出巡清壩，旋按雲南。自審理舉劾，以迄清釐錢穀，一矢公平，積弊頓清。差峻，請便道歸省，連丁內外艱，守制六年如一日，設祭田，由始祖而本支而分支，祖廟均焉。初元柱少時，族有忌者辱之不能堪，至貴，詣門謝，置弗校。服闋，崇禎四年八月遷陜西右參議，未赴病卒，年四十八，國朝雍正中祀鄉賢。著有《疏要》四卷、《偶然堂集》四卷。家族.系出宋招討使梁起，祖梁夢雷號明霖，嘉靖四十年辛酉舉人，歷官荊州通判，政多奇績，萬曆二十二年甲午亢旱，荊尤甚，有旨令所在虔禱，夢雷禱雨晨出，遇道士不避，自稱能召風雨，亟下車揖之，攜至東郊，偕登壇，須臾雷雨大作，問足乎？夢雷曰：足矣！願暫息。果晴霽，因與入城，中途道士私謂曰：公德及人多，但仙召有日矣，可速歸，當今異人生爾家。言訖忽自去，城中民歡呼以迎，上官特薦，夢雷堅辭，棄官歸，抵家百日而元柱生。夢雷旋卒，父士芳，諸生。子泰臣、莊臣、蓮臣，並庠生。墓在古樓睡牛崗。
metadata: erhwenkuo/wikipedia-zhtw
metadata: 梁元柱
metadata: https://zh.wikipedia.org/wiki?curid=7447121